ሁለት የሙስና ተጠርጣሪ ባለሃብቶች ያቀረቡት የዋስትና ጥያቄ በድጋሚ ውድቅ ሆነ
በሙስና ወንጀል የተጠረጠሩት የኢትዮጵያ መንገዶች ኮንስትራክሽን ኮርፖሬሽን እቃ አቅርቦት ቡድን መሪ አቶ ካሳዬ ካቺ እና የሃዚ አይ አይ ኮንስትራክሽን ባለቤትና ስራ አስኪያጅ አቶ ዛኪር አህመድ የዋስትና ጥያቄ በድጋሚ ውድቅ ሆነ።ተጠርጣሪዎቹ ዛሬ ለሁለተኛ ጊዜ በፌዴራል ከፍተኛ ፍርድ ቤት ልደታ ምድብ 2ኛ ወንጀል ችሎት የቀረቡ ሲሆን፥ መርማሪ ፖሊስ በቁጥጥር ስር ከዋሉ ጀምሮ ያከናወነውን የምርመራ ስራ ለፍርድ ቤቱ አበራርቷል፤ ለተጨማሪ ምርመራ የ14 ቀን የጊዜ ቀጠሮም ጠይቋል።አቶ ካሳዬ ካቺ ከአራት አመት በፊት ለሳተኮምና ሃዚ አይ አይ ኮንስትራክሽን ድርጅቶች ከመካኒሳ አለም ገና የመንገድ ስራ በሶስት ወር የሚመለስ ከ26 ሚሊየን ብር በላይ የሚገመት ሬንጅ በመስጠትና ተመሳሳይ የብር መጠን ጉዳት ማድረሰ ሙስና ወንጀል ተጠርጥረው በቁጥጥር ስር መዋላቸው ይታወሳል።አቶ ዛኪር አህመድ ሲራጅ ደግሞ በ2003 ዓ.ም ለመካኒሳ አለም ገና የመንገድ ስራ በሚል 3 ሚሊየን 315 ሺህ 200 ብር የሚያወጣ 500 በርሜል ሬንጅ በትውስት በመውሰድ በሶስት ወራት ውስጥ መመለስ ሲገባው ባለመመለሱ ተመሳሳይ የብር መጠን ገንዘብ ጉዳት አድርሰዋል በሚል ፖሊስ በቁጥጥር ስር አውሏቸው ፍርድ ቤት አቀርቧቸዋል።ፖሊስ በተጠርጣሪው ላይ 14 ቀን ጊዜ ጠይቆ ፍርድ ቤቱ ለ9 ቀን የጊዜ ቀጠሮ በመስጠት ለነሃሴ 11 ቀን ተለዋጭ የጊዜ ቀጠሮ መስጠቱ ይታወሳል።
በዛሬው እለትም መርማሪ ፖሊስ እስካሁን ያከናወነውን የምርመራ ስራ ለፍርድ ቤቱ አብራርቷል።በዚህም መሰረት ፖሊስ የስምንት ምስክሮችን እና የተጠርጣሪዎችን ቃል መቀበሉን፣ ንብረታቸውን ማገዱን እና ሌሎች ስራዎችን ማከናወኑን ለፍርድ ቤቱ ገልጿል።ቀሩኝ ያላቸውን ቀሪ የሰባት ምስክሮችን ቃል ለመቀበል፣ ተጨማሪ የሰነድ ማስረጃ ለማሰባሰብ፣ የቴክኒክ ምርመራ ለማከናወን እና ሌሎች ስራዎችን ለማከናወን ተጨማሪ የ14 ቀን ጊዜ ጠይቋል።የተጠርጣሪ ጠበቆች በበኩላቸው ሰነዱ በመስሪያ ቤት የሚገኝ መሆኑን በመጥቀስ ተጨማሪ የምርመራ ጊዜ ሊሰጥ አይገባም፤ ዋስትና ሊፈቀድልን ይገባል ሲሉ ፍርድ ቤቱን ጠይቀዋል፤ የተጠርጣሪዎቹን የቤተሰብ እና የጤና ሁኔታም በመከላከያነት አቅርበዋል።መርማሪ ፖሊስ በበኩሉ በዋስ ቢወጡ ምስክር ሊያባብሉብኝና ሰነድ ሊያሸሹብኝ ይችላሉ በማለት ዋስትናቸውን ተቃውሟል።የተጠርጣሪና የመርማሪ ፖሊስ ጉዳይን የተከታተለው ችሎትም የዋስትና ጥያቄውን ለጊዜው ወድቅ በማደረግ መርማሪ ፖሊስ ምርመራወን አጠናቆ እንዲቀረብ የ10 ቀን ጊዜ በመስጠት ለነሃሴ 22 ቀን 2009 ዓ.ም ተለዋጭ የጊዜ ቀጠሮ ሰጥቷል-(ኤፍ.ቢ.ሲ) ። 